गृह मंत्रालय
केन्द्रीय गृह एवं सहकारिता मंत्री श्री अमित शाह ने आज गांधीनगर, गुजरात में राष्ट्रीय सुरक्षा गारद  के क्षेत्रीय हब और गुजरात सरकार के विभिन्न विकास कार्यों का शिलान्यास किया
देशभर में स्वाधीनता आंदोलन से जुड़े जो अनेक स्थान और शहीद विस्मृत थे उनका स्मरण कर उन्हें चिरंजीवी बनाने का काम प्रधानमंत्री श्री नरेन्द्र मोदी जी ने किया है
जब मैं माणसा के पास शहीद स्मारक का भूमिपूजन करने गया था तब पूरे गाँव में 90% लोगों को इस बात की जानकारी नहीं थी 1857 के आंदोलन में इस गाँव के 5 लोग शहीद हुए थे
हमें अपने बच्चों को ऐसे संस्कार देने होंगे कि वे अपनी भाषा, साहित्य, संस्कृति गांव, प्रदेश और देश के लिए जिएं
हम अपनी 15 हजार वर्ष से भी अधिक पुरानी संस्कृति व इतिहास का परिचय अपने बच्चों और युवाओं को नहीं कराएंगे तो हमारी संस्कृति के विलुप्त होने की जिम्मेदारी सिर्फ और सिर्फ हमारी होगी
मातृभूमि के लिए प्राणों को न्योछावर करने वाले वीरों को श्रद्धांजलि देने के लिए मोदी जी के आह्वान पर ‘मेरी माटी मेरा देश’ अभियान के तहत माणसा में स्मारक पट्टिका का भी अनावरण किया
इस स्मारक पट्टिका पर मोदी जी का एक Quote है कि “मेरे जीवन का क्षण-क्षण और मेरे शरीर का कण-कण इस देश के भले के लिए खर्च करने का मैं संकल्प करता हूँ”, अगर देश के 130 करोड़ नागरिक यह संकल्प लें तो देश बहुत आगे बढ़ेगा
NSG के मुंबई, चेन्नई, हैदराबाद और कोलकाता में चार रिजनल कार्यालय हैं, अब गुजरात में भी एनएसजी का रीजनल सेंटर खुलेगा
NSG आतंकवाद से बखूबी निपटने वाली एक प्रमुख संस्था है, अपनी स्थापना से लेकर अब तक एनएसजी ने 100 से ज्यादा विशेष अभियान चलाकर सैकड़ों आतंकवादियों को मौत के घाट उतारकर जनता को बचाने का कार्य किया है
केन्द्रीय गृह एवं सहकारिता मंत्री श्री अमित शाह ने आज गांधीनगर, गुजरात में राष्ट्रीय सुरक्षा गारद  के क्षेत्रीय हब और गुजरात सरकार के विभिन्न विकास कार्यों का शिलान्यास किया। इससे पहले श्री अमित शाह ने GIHED-CREDAI द्वारा 450 सोसाइटी में आयोजित सामूहिक वृक्षारोपण कार्यक्रम में हिस्सा लिया,40 करोड़ रूपये की लागत से बनने वाले माणसा-बालवा 4 लेन रोड का शिलान्यास किया, माणसा में 2 करोड़ रूपये की लागत से बने उप रजिस्ट्रार कार्यालय का लोकार्पण किया, माणसा के चंद्रसर ग्राम में विकसित किए जा रहे तालाब का दौरा किया और मातृभूमि के लिए प्राणों को न्योछावर करने वाले वीरों को श्रद्धांजलि देने के लिए मोदी जी के आह्वान पर ‘मेरी माटी मेरा देश’ अभियान के तहत माणसा में स्मारक पट्टिका का भी अनावरण किया।राष्ट्रीय सुरक्षा गारद  के क्षेत्रीय हब और गुजरात सरकार के विभिन्न विकास कार्यों के शिलान्यासके अवसर पर NSG के महानिदेशक श्री एम ए गणपति समेत अनेक गणमान्य व्यक्ति उपस्थित थे।
इस अवसर पर अपने संबोधन में केन्द्रीय गृह एवं सहकारिता मंत्री ने कहा कि 15 अगस्त 2023 को आज़ादी का अमृत महोत्सव संपन्न हो रहा है। प्रधानमंत्री श्री नरेन्द्र मोदी जी ने आज़ादी के अमृत महोत्सव में 1857 से लेकर 1947 तक देश के स्वतंत्रता संग्राम में अपने जीवन का सर्वोच्च बलिदान देने वाले सभी स्वतंत्रता सेनानियों के प्रति समग्र देश के लोगों के मन में सम्मान और श्रद्धांजलि की भावना पैदा की है।श्री शाह ने कहा कि जब वे माणसा के एक गाँव में शहीद स्मारक का भूमिपूजन करने गए थे तब पूरे गाँव में 90 प्रतिशत लोगों को इस बात की जानकारी नहीं थी कि 1857 के आंदोलन में इस गाँव के 5 लोग शहीद हुए थे। उन्होंने कहा कि देशभर में स्वाधीनता आंदोलन से जुड़े जो अनेक स्थान और शहीद विस्मृत थे उनका स्मरण कर उन्हें चिरंजीवी बनाने का काम प्रधानमंत्री श्री नरेन्द्र मोदी जी ने किया है।
श्री अमित शाह ने कहा कि आज़ादी के अमृत महोत्सव की पूर्ण आहुति के साथ ही आज़ादी के अमृत काल की शुरुआत हो रही है। श्री शाह ने कहा कि हो सकता है कि 15 अगस्त 2047 तक हम रहें या न रहें लेकिन भारत माता अजर-अमर है। उन्होंने कहा कि भारत युगों-युगों से दुनिया का मार्गदर्शन कर रहा है। गृह मंत्री ने कहा कि अगले 25 वर्षों में भारत अंतरिक्ष, शिक्षा और सुरक्षा सहित हर क्षेत्र में प्रथम स्थान पर होगा। उन्होंने कहा कि पिछली सरकार के कार्यकाल दुनिया भर में भारत की अर्थव्यवस्था 11 वें नंबर पर थी और प्रधानमंत्री श्री नरेन्द्र मोदी जी ने भारत को दुनिया की पांचवीं सबसे बड़ी अर्थव्यवस्था बना दिया है। प्रधानमंत्री जी ने आह्वान किया है कि 2027 से पहले भारत दुनिया की तीसरी सबसे बड़ी अर्थव्यवस्था बन जाएगा। उन्होंने कहा कि हम में से बहुत सारे लोगों को आज़ादी के आंदोलन में भाग लेने और देश के लिए शहीद होने का मौक़ा नहीं मिला लेकिन हमें देश के लिए जीने से कोई नहीं रोक सकता।उन्होंने कहा कि इसकी शुरुआत हमारे घर से होनी चाहिए। हमें अपने बच्चों को ऐसे संस्कार देने होंगे कि वे अपनी भाषा, साहित्य, संस्कृति,गांव,प्रदेश और देश के लिए जीएँ। उन्होंने कहा कि जो अपनी भाषा, संस्कृति, गाँव और प्रदेश को नहीं जानेगा वह देश को भी नहीं पहचानेगा और जो देश को नहीं पहचानेगा वह देश का भला कभी नहीं कर पायेगा।
केन्द्रीय गृह एवं सहकारिता मंत्री ने कहा कि अगर हम अपनी 15 हजार वर्ष से भी अधिक पुरानी संस्कृति और इतिहासका परिचय अपने बच्चों और युवाओं को नहीं कराएंगे तो हमारी संस्कृति के विलुप्त होने की जिम्मेदारी सिर्फ और सिर्फ हमारी होगी। उन्होने आग्रह किया कि आजादी के अमृत महोत्सव में हम यह संकल्प ले कि अपनी आनेवाली पीढी को अपने देश के प्रति अक्षुण देशभक्ति औरअपनी भाषा व संस्कृति के लिए गौरव का संकल्प लेने के लिए प्रेरित करेंगे। श्री शाह ने कहा किआज अनावरण की गयी स्मारक पट्टिका पर प्रधानमंत्री श्री नरेन्द्र मोदीजी का एक उदगार है कि “मेरे जीवन का क्षण-क्षण और मेरे शरीर का कण-कण इस देश के भले के लिए खर्च करने का मैं संकल्प करता हूँ”। उन्होने कहा कि अगर देश के 130 करोड़ नागरिक यह संकल्प लें तो देश बहुत आगे बढ़ेगा।
गृह मंत्री ने कहा कि आज राष्ट्रीय सुरक्षा गारद के क्षेत्रीय हब का भूमिपूजन हुआ है। उन्होने कहा कि एनएसजी के मुंबई, चेन्नई, हैदराबाद और कोलकाता में चार रिजनल कार्यालय हैं और बहुत ही आनंद की बात है कि अब गुजरात में भी एनएसजी का रीजनल सेंटर खुलने वाला है। श्री शाह ने कहा कि एनएसजी आतंकवाद से बखूबी निपटने वाली एक प्रमुख संस्था है। अपनी स्थापना से लेकर अब तक एनएसजी ने 100 से ज्यादा विशेष अभियान चलाकर और सैकड़ों आतंकवादियों को मौत के घाट उतारकर जनता को बचाने का कार्य किया है। NSG ने मुंबई हमले सहित अनेक ऑपरेशन में शानदार काम किया है। श्री शाह ने कहा कि लेकावाडा में 60 एकड़ भूमि में बननेवाले रीजनल सेन्टर के लिए प्रधानमंत्री श्री नरेन्द्र मोदी जी ने 400 करोड़रुपये मंजूर किये हैं और यह सेंटर 30 महिने में पूरा हो जाएगा।
श्री अमित शाह ने कहा कि आज माणसा के अनेकविध विकास कार्यों का भीशिलान्यास हुआ है। उन्होने कहा कि मलाव, मालण और चंद्राणु,तीनों तालाब इतने विकसित होंगे कि 100 वर्ष बाद भी लोग माणसा को याद रखेंगे। माणसा के आसपास के सभी 9 तालाबों के वर्षा के पानी से भरने की व्यवस्था भी की गई है। उन्होने कहा कि माणसा से गांधीनगर तक का फोरलेन मार्ग भी बनेगाऔर इसरोड के शुरु हो जाने के बाद लोग 15 मिनट में गांधीनगरऔर 30 मिनट में अहमदाबाद पहुंच जाएंगे।